## Pravilnik o izvršavanju vojne obveze

### NN 15/2003 (30.1.2003.), Pravilnik o izvršavanju vojne obveze

# MINISTARSTVO OBRANE

208

Na temelju članka 29. stavka
4. Zakona o obrani (»Narodne novine«, broj 33/02. i 58/02.) donosim

## PRAVILNIK

### O IZVRŠAVANJU VOJNE OBVEZE

I. TEMELJNA ODREDBA

Članak 1.

Ovim se Pravilnikom uređuje
način vođenja vojne evidencije, pozivanje novaka i pričuvnika na izvršavanje
vojne obveze, novačka obveza, upućivanje novaka na služenje vojnog roka, odgoda
služenja vojnog roka, prekid služenja vojnog roka, otpust ročnika iz Oružanih
snaga Republike Hrvatske (u daljnjem tekstu: Oružane snage), obveza služenja u
pričuvnom sastavu, odgoda vojne vježbe, putovanje vojnih obveznika u inozemstvo
i boravak u inozemstvu.

II.
VOJNA EVIDENCIJA

Članak 2.

Građane koji imaju prebivalište u Republici Hrvatskoj
upisuje se u vojnu evidenciju u kalendarskoj godini u kojoj navrša­vaju 18
godina.

Građane iz
stavka 1. ovoga članka koji iz bilo kojih razloga nisu upisani u vojnu
evidenciju u kalendarskoj godini u kojoj su navršili 18 godina upisuje se u
vojnu evidenciju do isteka vojne obveze.

Članak 3.

Vojnu evidenciju vode:

1) uredi za obranu – za vojne obveznike uključujući i
djelatne vojne osobe (osim časnika) prema njihovu prebivalištu,

2) uprave za obranu – za časnike,

3) zapovjedništva, postrojbe i ustanove Oružanih
snaga – za vojne obveznike koji se kod njih nalaze na službi ili na školovanju
te za vojne obveznike koji kod njih imaju ratni raspored,

4) diplomatske misije i konzularni uredi Republike
Hrvatske – za novake iz članka 64. Zakona o obrani (u daljnjem tekstu: Zakon).

Članak 4.

Vojna evidencija se vodi, u pravilu, u
računalno-informacijskom sustavu uz jedinstvenu primjenu elektroničke obrade
podataka.

Vojna
evidencija se obvezatno vodi i na klasičan način u skladu s propisanom shemom
vođenja kartoteke.

Članak
5.

U vojnu
evidenciju unose se ovi podaci: matični broj gra­đana; ime, prezime, očevo ili
majčino ime; dan, mjesec, godina, mjesto, općina i država rođenja; narodnost,
državljanstvo; prebi­valište i boravište; zanimanje, zaposlenje, bračno stanje;
nova­čenje; sposobnost za vojnu obvezu; služenje vojnog roka, služe­nje u
pričuvnom sastavu; vojne škole, vojne vježbe, tečajevi i drugi oblici vojne
obuke; znanja važna za obranu; dodjela čina i promaknuće, gubitak čina;
odličja; vrijeme provedeno u Domovinskom ratu; sudske kazne; boravak u
inozemstvu i ostali podaci važni za obranu.

Članak 6.

Za
osobu kojoj je priznato pravo na civilnu službu u vojnu evidenciju unose se
podaci iz rješenja Povjerenstva za civilnu službu.

Članak 7.

Za
osobu koja je stekla hrvatsko državljanstvo naturalizacijom ili prirođenjem, u
vojnu evidenciju unosi se podatak o načinu stjecanja hrvatskog državljanstva.

Članak
8.

Vojni
obveznik osobno prijavljuje promjene iz članka 89. stavka 1. Zakona uredu za
obranu koji ga vodi u evidenciji. Ako je sjedište nadležnog ureda za obranu
udaljeno više od 10 km od prebivališta vojnog obveznika, prijava promjena može
se dostaviti preporučenom pošiljkom.

Pričuvnik
koji je raspoređen u Oružane snage dužan je nadležnom uredu za obranu u roku od
15 dana i osobno prijaviti promjene iz članka 89. stavka 2. Zakona.

Povratak
s odsluženja vojnog roka vojni obveznik osobno prijavljuje nadležnom uredu za
obranu.

Vojni
obveznici iz stavka 1. i 2. ovoga članka obvezni su na zahtjev ureda za obranu
kojemu prijavljuju promjenu donijeti na uvid dokaz o nastaloj promjeni
(potvrdu, zdravstveni nalaz i sl.), osim za promjenu podataka o kojima to
tijelo vodi službenu evidenciju.

III.
POZIVANJE NOVAKA I PRIČUVNIKA

Članak
9.

Nadležni
ured za obranu poziva novake i pričuvnike na izvršenje vojne obveze prema
njihovu prebivalištu odnosno boravištu u Republici Hrvatskoj.

Nadležni
ured za obranu poziva novake i pričuvnike poje­dinačnim i općim pozivom.

Pojedinačni
poziv sadrži podatke o vremenu, mjestu i razlozima pozivanja i dostavlja se
novaku i pričuvniku.

Opći
poziv, u pravilu, objavljuje se u sredstvima javnog priopćavanja i
plakatiranjem na javnim mjestima.

Članak
10.

Novak
ili pričuvnik koji je zbog bolesti ili drugoga opravdanog razloga spriječen
doći na mjesto i u vrijeme određeno u pojedinačnom pozivu obvezan je odmah
nakon primitka poziva o tome obavijestiti ured za obranu koji mu je uputio
poziv, odnosno čim sazna za razlog.

Članak
11.

Osobu
koja je podnijela zahtjev za otpust iz hrvatskog državljanstva ne poziva se na
izvršenje vojne obveze dok se ne riješi njezin zahtjev, osim novaka koji u toj
kalendarskoj godini navršava 27 odnosno 30 godina.

Pričuvnika
koji je otišao u inozemstvo na razdoblje dulje od 90 dana u skladu s odredbom
iz članka 68. stavka 1. Zakona, ne poziva se na izvršenje vojne obveze do
njegova povratka u Re­pub­liku Hrvatsku.

IV.
NOVAČKA OBVEZA

Članak 12.

Novačenje je postupak kojim novačko povjerenstvo
utvrđuje sposobnost novaka za vojnu obvezu te im određuje rod odnosno struku i
vojnostručnu specijalnost.

Novake se prije novačenja upućuje na zdravstvene i
druge preglede te psihološka ispitivanja koja se obavljaju prema posebnim
propisima.

Članak 13.

Nadležni ured za obranu poziva i upućuje novake na
zdravstvene i druge preglede te psihološka ispitivanja i novačenje na temelju
plana pregleda i plana novačenja koje utvrđuje Ministarstvo obrane.

Na zdravstvene i druge preglede te psihološka
ispitivanja ne poziva se novake koji boluju od neizlječive bolesti, odnosno
imaju tjelesne mane ili nedostatke koji se liječenjem ne mogu ispraviti
(sljepilo na oba oka, potpuna gluhoća na oba uha, duševna zaostalost, teža
duševna bolest, uzetost cijelog tijela ili pojedinih ekstremiteta, nedostatak
jednog ekstremiteta i slični nedostaci koji ih čine očito nesposobnima za vojnu
obvezu).

Novacima iz stavka 2. ovoga članka sposobnost za
vojnu obvezu utvrđuje nadležno novačko povjerenstvo na temelju priložene
specijalističke zdravstvene dokumentacije kojom raspolažu ili je mogu
pribaviti.

Članak 14.

Ured za obranu, prema planu rada novačkog
povjerenstva, u pravilu poziva na novačenje novake u njihovoj 18. godini i
novake starijih godišta koji još nisu novačeni.

Članak 15.

Novačka povjerenstva:

1) ocjenjuju sposobnost novaka za vojnu obvezu,

2) ocjenjuju sposobnost za vojnu obvezu novaka i
pričuvnika ocijenjenih privremeno nesposobnima za vojnu obvezu, u pravilu,
nakon isteka vremena za koje su ocijenjeni privremeno nesposobnima za vojnu
obvezu,

3) ocjenjuju sposobnost za vojnu obvezu novaka koji
su već novačeni i ocijenjeni sposobnima za vojnu obvezu, ako izjave da je došlo
do promjene zdravstvenog stanja i donesu potrebnu specijalističku zdravstvenu
dokumentaciju,

4) mijenjaju rod odnosno struku vojnim obveznicima
zbog potreba Oružanih snaga, promjene zdravstvenog stanja i naknadno stečene
stručne spreme ili promjene zanimanja,

5) ocjenjuju sposobnost za vojnu obvezu pričuvnika
kod kojega je u smislu članka 62. Zakona nastala promjena zdravstvenog stanja
koja utječe na njegovu sposobnost za vojnu obvezu, na temelju priložene
specijalističke zdravstvene dokumentacije,

6) ocjenjuju
sposobnost ročnika za vojnu obvezu,

7)
ocjenjuju sposobnost za vojnu obvezu osoba za koje je donesena odluka o
revizijskom pregledu.

Članak
16.

Novačko
povjerenstvo ocjenjuje sposobnost novaka za vojnu obvezu i određuje im
vojnostručnu specijalnost na temelju postojećih nalaza, prethodnih zdravstvenih
i drugih pregleda te psiholoških ispitivanja, a ako je potrebno i zdravstvenih
pregleda pri novačenju; mjerila za ocjenu zdravstvene sposobnosti vojnih
obveznika; odluke o novačenju i plana novačenja; uvjeta propisanih za
određivanje rodova i struka u kojima će novaci služiti vojni rok te drugih
propisa i akata kojima se uređuje novačenje.

Novačko
povjerenstvo može uvažiti želju novaka izjavljenu na novačenju glede roda
odnosno struke u kojoj bi služio vojni rok ako je to u skladu s mjerilima za
ocjenu zdravstvene sposobnosti vojnih obveznika, uvjetima i kriterijima za
određivanje rodova i struka i planu novačenja odnosno planu popune Oružanih
snaga.

Članak 17.

Novak
mora biti nazočan pri novačenju koje provodi novačko povjerenstvo.

Iznimno,
novak koji boravi u inozemstvu i novak iz članka 36. stavka 3. Zakona koji su
podnijeli zahtjev za ocjenu sposobnosti za vojnu obvezu i priložili potrebnu
zdravstvenu dokumentaciju ne moraju biti nazočni pri novačenju.

Članak
18.

Novake
ocijenjene privremeno nesposobnima za vojnu obvezu poziva se na zdravstvene i
druge preglede i psihološka ispitivanja, te na novačenje, u pravilu, nakon
isteka vremena za koje su ocijenjeni privremeno nesposobnima za vojnu obvezu.

Vojni
obveznik ocijenjen privremeno nesposobnim za vojnu obvezu može iznimno, na
osobni zahtjev, biti upućen na ponovnu ocjenu sposobnosti za vojnu obvezu nakon
isteka najmanje pola vremena za koje mu je bila utvrđena privremena
nesposobnost za vojnu obvezu ako uz zahtjev priloži zdravstvenu dokumentaciju
iz koje je vidljivo da je došlo do promjene zdravstvenog stanja koje utječe na
ocjenu sposobnosti za vojnu obvezu.

Članak
19.

Rješenje
o ocjeni sposobnosti za vojnu obvezu novaka novačko povjerenstvo upisuje u
zdravstvenu knjižicu vojnog obveznika, vojnu iskaznicu i ostale evidencijske
dokumente.

Rješenje
sadrži izrijek i uputu o pravnom lijeku.

Rješenje
iz stavka 1. ovoga članka novačko povjerenstvo priopćava novaku uz potpis.

V.
UPUĆIVANJE NA SLUŽENJE ILI DOSLUŽENJE VOJNOG ROKA

Članak
20.

Novaka
se upućuje na služenje ili dosluženje vojnog roka na temelju odluke ministra
obrane i plana upućivanja novaka u Oružane snage.

Novaka
se ne može uputiti na služenje vojnog roka ako nije navršio 18 godina.

Novak
koji je upisan na visoko učilište, veleučilište ili visoku školu odmah nakon
upisa, a najkasnije do 31. prosinca, obvezan je dostaviti nadležnom uredu za
obranu potvrdu o upisu na visoko učilište, veleučilište ili visoku školu.

Novak
iz stavka 3. ovoga članka obvezan je dostaviti uredu za obranu potvrdu o upisu
u svaku godinu studija.

Novaka
iz stavka 3. ovoga članka kojemu prestane svojstvo studenta upućuje se na
služenje vojnog roka u skladu s odredbama članka 43. Zakona.

Vojnog
obveznika kojemu je prekinuto služenje vojnog roka zbog privremene
nesposobnosti za vojnu obvezu, a koji na ponov­nom novačenju prije isteka
kalendarske godine u kojoj navršava 27 godina bude ocijenjen sposobnim za vojnu
obvezu upućuje se na dosluženje vojnog roka, po mogućnosti u postrojbu istoga
roda, odnosno struke u kojoj je počeo služiti vojni rok.

Vojnog
obveznika iz stavka 6. ovoga članka postrojba uključuje u obuku vodeći pri tome
računa o obuci koju je završio prije prekida služenja vojnog roka.

Članak
21.

Na
služenje ili dosluženje vojnog roka novak se javlja u postrojbu odnosno
ustanovu Oružanih snaga u vrijeme naznačeno u pozivu za služenje odnosno
dosluženje vojnog roka.

Ako se
novak ne javi na služenje ili dosluženje vojnog roka, nadležni ured za obranu,
u skladu s odredbama članka 87. Zakona, izdaje ovlaštenim tijelima unutarnjih
poslova zahtjev za raspisivanje potrage i dovođenje novaka u najbližu postrojbu
Vojne policije, čiji će ga pripadnici odvesti u vojnu postrojbu naznačenu u
pozivu.

Članak
22.

Ured za
obranu povlači poziv za služenje vojnog roka samo u slučajevima ako se novaku u
skladu s odredbama Zakona i ovoga Pravilnika odgodi služenje vojnog roka, ako
je nakon primitka poziva ocijenjen privremeno nesposobnim ili nesposobnim za
vojnu obvezu odnosno ako donese dokaz da je u tekućoj nas­tav­noj godini upisan
na visoko učilište, veleučilište ili visoku školu, ako mu je u međuvremenu
odobrena civilna služba te ako ministar obrane, odnosno osoba koju on ovlasti,
naloži povlačenje poziva.

VI.
ODGODA SLUŽENJA VOJNOG ROKA

Članak
23.

Služenje
vojnog roka može se u skladu s člankom 47. Zakona odgoditi novaku na osobni
zahtjev najdulje do kraja lipnja kalendarske godine u kojoj navršava 27 godina.

Služenje
vojnog roka može se odgoditi novaku:

1) ako
u njegovu kućanstvu nema drugoga člana koji privređuje – najdulje za godinu
dana,

2) ako
se zaposlio u svojstvu vježbenika ili se prvi put zaposlio na određeno ili
neodređeno vrijeme – do završetka vježbeničkog staža odnosno isteka probnog
rada, a najdulje za godinu dana,

3) ako
su u njegovu kućanstvu samo članovi kojima je za svakodnevne životne potrebe
neophodna pomoć i njega druge osobe,

4) ako
se iz njegova kućanstva u isto vrijeme upućuju na služenje vojnog roka dva
člana ili više njih odnosno ako se neki članovi već nalaze na služenju vojnog
roka – dok se drugi član odnosno pola članova kućanstva ne vrati sa služenja
vojnog roka,

5) ako
ima utvrđen datum za sklapanje braka – najdulje za 3 mjeseca,

6) ako je prije odlaska ili u vrijeme odlaska na
služenje vojnog roka nastupila smrt u njegovu kućanstvu ili užoj obitelji – do
idućeg roka za upućivanje,

7) ako je otvorio obrt ili samostalnu djelatnost –
godinu dana od dana registracije obrta ili djelatnosti,

8) ako dokaže da očekuje rođenje djeteta do odlaska
na odsluženje odnosno za vrijeme služenja vojnog roka – najdulje za godinu
dana.

Članak 24.

Zahtjev za odgodu služenja ili dosluženja vojnog roka
iz članka 23. ovoga Pravilnika podnosi se uredu za obranu u roku od 8 dana od
dana primitka poziva za služenje odnosno dosluženje vojnog roka.

Uz zahtjev za odgodu služenja vojnog roka novak je
dužan priložiti:

– dokaz o nezaposlenosti ostalih članova obitelji,

– ugovor o radu, odnosno potvrdu nadležnog tijela o
prijavi zdravstvenog i mirovinskog osiguranja te presliku radne knjižice, ako
odgodu traži zbog zaposlenja u svojstvu vježbenika,

– potvrdu ovlaštenog tijela za socijalnu skrb, ako su
u njegovu kućanstvu samo članovi kojima je za svakodnevne životne potrebe
prijeko potrebna pomoć i njega druge osobe,

– potvrdu matičnog ili vjerskog ureda da ima utvrđen
datum za sklapanje braka, odnosno izvod iz matice umrlih,

– potvrdu o registraciji obrta ili djelatnosti,

– dokaz o trudnoći supruge.

Uz zahtjev za odgodu služenja vojnog roka zbog toga
što su u isto vrijeme pozvana na služenje vojnog roka dva člana istog kućanstva
ili više njih odnosno ako se jedan od njih već nalazi na služenju vojnog roka
ne prilažu se dokazi, već nadležna uprava za obranu po službenoj dužnosti
utvrđuje te činjenice iz evidencije o vojnim obveznicima na služenju vojnog
roka.

Rješenje kojim se usvaja zahtjev za odgodu služenja
vojnog roka obvezatno sadrži dan, mjesec i godinu do kada se odgađa služenje
vojnog roka.

VII.
PREKID SLUŽENJA VOJNOG ROKA

Članak 25.

Odluka o prekidu služenja vojnog roka donosi se u
obliku rješenja i upisuje se u vojnu iskaznicu i druge evidencijske dokumente.

Rješenje o prekidu služenja vojnog roka sadrži datum
po­četka služenja vojnog roka i datum prekida služenja vojnog roka.

Članak 26.

Rješenje o prekidu služenja vojnog roka ročnicima iz
članka 48. Zakona donosi se na temelju:

1) rješenja novačkog povjerenstva kojim je ročnik
ocijenjen nesposobnim za vojnu obvezu odnosno privremeno nesposobnim za vojnu
obvezu,

2) pravomoćne sudske presude na kaznu maloljetničkog
zatvora ili na bezuvjetnu zatvorsku kaznu,

3)
pravomoćne sudske presude na bezuvjetnu zatvorsku kaznu višu od 6 mjeseci,

4)
potvrde suda da je pokrenut kazneni postupak za djelo za koje se goni po
službenoj dužnosti i ako je za to djelo predviđena zatvorska kazna viša od tri
godine,

5)
izvješća Vojne policije o nemogućnosti dovođenja ročnika koji zbog samovoljnog
udaljenja odnosno bijega izbiva iz postrojbe dulje od 30 dana, jer je
nedostupan.

Članak
27.

Rješenje
o prekidu služenja vojnog roka ročnicima iz članka 48. Zakona donosi zapovjednik
samostalne bojne, njemu ravne ili više razine.

Članak
28.

Uz
zahtjev za prekid služenja vojnog roka u skladu s član­kom 49. stavkom 1.
Zakona ročnik prilaže:

1)
mišljenje ovlaštenog tijela za socijalnu skrb da je njegova obitelj zbog
elementarne nepogode dovedena u težak položaj - ako prekid služenja vojnog roka
traži zbog posljedica elementarne nepogode,

2)
potvrdu zdravstvene ustanove o teškoj bolesti u obitelji odnosno izvod iz
matice umrlih o smrti člana obitelji ili mišljenje ovlaštenog tijela za
socijalnu skrb da je zbog toga obitelj dovedena u težak položaj - ako prekid
služenja vojnog roka traži zbog teškog položaja obitelji,

3)
mišljenje ovlaštenog tijela za socijalnu skrb da je njegova obitelj dovedena u
težak položaj – ako prekid služenja vojnog roka traži zbog drugih nesreća koje
su se dogodile u njegovoj obitelji.

Članak 29.

Rješenje
o prekidu služenja vojnog roka ročniku iz članka 49. stavka 2. Zakona donosi se
na temelju potvrde ovlaštenog tijela da se radi o športašu koji je ispunio norme
za sudjelovanje na svjetskom ili europskom natjecanju, odnosno olimpijskim
igrama.

Trajanje
prekida služenja vojnog roka određuje se prema vremenu utvrđenom za pripreme za
natjecanje i samo natjecanje.

Članak
30.

Ročnika
kod kojeg je nastala promjena zdravstvenog stanja koja utječe na njegovu
sposobnost za vojnu obvezu liječnik vojne pošte upućuje na ocjenu sposobnosti
za vojnu obvezu novačkom povjerenstvu na čijem se području nalazi vojna pošta u
kojoj ročnik služi vojni rok.

Na
temelju ocjene nadležnog novačkog povjerenstva o nesposobnosti ili privremenoj
nesposobnosti ročnika za vojnu obvezu zapovjednik samostalne bojne, njemu ravne
ili više razine donosi rješenje o prekidu služenja vojnog roka te u njegov
jedinični karton i vojnu iskaznicu upisuje temelj i datum prekida služenja
vojnog roka i otpusta iz Oružanih snaga.

Članak
31.

Rješenje
o prekidu služenja vojnog roka zbog razloga iz članka 49. Zakona u prvom
stupnju donose:

–
načelnik Glavnog stožera Oružanih snaga odnosno osoba koju on ovlasti – za
ročnike raspoređene u Glavni stožer Oru­žanih snaga i pristožerne postrojbe
Glavnog stožera Oružanih snaga,

–
zapovjednici grana,

–
zapovjednik Združenog zapovjedništva za izobrazbu i obuku,

–
zapovjednik Zapovjedništva za logistiku.

VIII.
OTPUST ROČNIKA IZ ORUŽANIH SNAGA

Članak
32.

Ročnika
koji je odslužio vojni rok ili mu je prekinuto služenje vojnog roka,
zapovjedništvo, postrojba ili ustanova u kojoj se nalazio na dan odsluženja,
odnosno prekida služenja vojnog roka otpušta iz Oružanih snaga.

Pri
otpustu iz Oružanih snaga ročniku se uručuje vojna iskaznica u koju je upisan
temelj i datum otpusta te zdravstvena knjižica vojnog obveznika.

Članak
33.

Pri
otpustu iz Oružanih snaga ročniku se u odgovarajući razdjel njegova jediničnog
kartona upisuje službena ocjena.

IX.
OBVEZA SLUŽENJA U PRIČUVNOM SASTAVU

Članak
34.

Vojne
vježbe, tečajevi i drugi oblici vojne obuke koji se smatraju vojnom vježbom
utvrđuju se godišnjim planom.

Članak
35.

Zapovjedništvo,
postrojba ili ustanova Oružanih snaga podnosi nadležnom uredu za obranu
izvješće o sudjelovanju pričuv­nika na vojnoj vježbi. Izvješće sadrži ime i
prezime pričuvnika te vrijeme koje mu je priznato kao vojna vježba.

Zapovjedništvo,
postrojba ili ustanova Oružanih snaga dos­tav­lja izvode iz službenih ocjena
pričuvnika nadležnoj upravi za obranu. Uprava za obranu službene ocjene
pričuvnih časnika ulaže u personalnu kartoteku, a ured za obranu službene
ocjene pričuvnih vojnika i dočasnika ulaže u matičnu kartoteku vojnih
obveznika.

Članak 36.

Pričuvnik
kod kojeg je došlo do promjene zdravstvenog stanja obvezan je u roku od 15 dana
prijaviti nastalu promjenu nadležnom uredu za obranu koji ga vodi u evidenciji.

Ured za
obranu iz stavka 1. ovoga članka upućuje pričuvnika odmah, a najkasnije u roku
od 8 dana, nadležnom novačkom povjerenstvu na ocjenu sposobnosti za vojnu
obvezu.

Članak
37.

Nadležno
novačko povjerenstvo donosi ocjenu sposobnosti za vojnu obvezu pričuvnika na
temelju priložene zdravstvene dokumentacije pod uvjetom da posljednji nalaz
nije stariji od 6 mjeseci.

Ako
priložena zdravstvena dokumentacija nije dostatna za donošenje ocjene
sposobnosti za vojnu obvezu, novačko povjerenstvo traži od pričuvnika iz stavka
1. ovoga članka dopunu dokumentacije.

Članak 38.

Ocjenu
sposobnosti za vojnu obvezu i promjenu roda odnosno struke pričuvnika iz članka
36. ovoga Pravilnika određuje nadležno novačko povjerenstvo koje pričuvniku,
ovisno o njegovu zdravstvenom stanju, daje jednu od ocjena iz članka 36. stavka
2. Zakona.

Članak 39.

Za
pričuvnika iz članka 36. ovoga Pravilnika novačko povjerenstvo donosi rješenje
o ocjeni sposobnosti za vojnu obvezu.

Novačko
povjerenstvo upisuje ocjenu sposobnosti za vojnu obvezu u zdravstvenu knjižicu
vojnog obveznika i njegovu vojnu iskaznicu.

Članak 40.

Vojnu
obveznicu koja je predviđena za raspored u ratne postrojbe pričuvnog sastava
Oružanih snaga prema planu popune upisuje se u vojnu evidenciju nakon što
nadležno novačko povjerenstvo ocijeni njezinu sposobnost za vojnu obvezu.

Članak
41.

Pričuvnike
se poziva u Oružane snage radi vojne vježbe ili drugih dužnosti na osnovi vojne
obveze na temelju zahtjeva postrojbe odnosno ustanove Oružanih snaga koja ga
preko nadležnog zapovjedništva dostavlja nadležnoj upravi za obranu tako da ga
uprava za obranu primi najkasnije 60 dana prije dana određenog za javljanje
pričuvnika u postrojbu ili ustanovu Oružanih snaga.

X.
ODGODA VOJNE VJEŽBE

Članak
42.

Vojna
vježba odgađa se pričuvniku u skladu s odredbama članka 60. Zakona na temelju
zahtjeva koji podnese nadležnom uredu za obranu zbog sljedećih razloga:

1) ako
je bolestan – do idućeg pozivanja nakon ozdravljenja,

2) ako
se iz njegova kućanstva u isto vrijeme pozivaju na vojnu vježbu dva člana ili
više članova, odnosno ako se neki od njih već nalaze na vojnoj vježbi ili na
služenju vojnog roka – dok se drugi član odnosno pola članova kućanstva ne
vrati s vojne vježbe ili sa služenja vojnog roka,

3) ako
u vrijeme vojne vježbe polaže ispite ili ako bi odlaskom na vojnu vježbu bio
spriječen završiti školsku godinu – dok takav razlog postoji,

4) ako
bi zbog smrti ili teške bolesti u kućanstvu odnosno zbog elementarnih nepogoda
i drugih nesreća kućanstvo bilo dovedeno u težak položaj njegovim odlaskom na
vojnu vježbu – dok takvo stanje u kućanstvu traje, a najdulje za godinu dana,

5) ako
je neposredno prije odlaska ili u vrijeme odlaska na vojnu vježbu nastupila
smrt u njegovu kućanstvu ili obitelji – do idućeg pozivanja na vojnu vježbu,

6) ako
koristi dodatni porodni dopust – dok takav razlog postoji,

7) ako
ima utvrđen datum za sklapanje braka – do idućeg pozivanja na vojnu vježbu.

Vojna
vježba koja traje dulje od 3 dana može se iznimno odgoditi zbog neodgodivih
potreba službe ako to zatraži tijelo državne uprave ili pravna osoba kod koje
je pričuvnik zaposlen – dok takva potreba postoji, a najdulje na godinu dana.

Vojna
vježba koja traje dulje od 3 dana može se iznimno odgoditi poljoprivredniku i
drugoj osobi koja samostalno obavlja gospodarsku djelatnost zbog neodgodivih
poslova ili radova ako u njihovu kućanstvu nema drugog člana sposobnog za
privređivanje – najdulje za tri mjeseca.

Članak
43.

Rješenje
o odgodi vojne vježbe donosi nadležna uprava za obranu.

Uz
zahtjev za odgodu vojne vježbe prilaže se:

1)
potvrda izabranog doktora medicine primarne zdravstvene zaštite koja sadrži
zdravstvenu dijagnozu i obrazloženo mišljenje o sposobnosti pričuvnika za vojnu
vježbu – ako se odgoda traži zbog bolesti pričuvnika,

2)
pisani dokaz škole o tome da bi pričuvnik odlaskom na vojnu vježbu u razdoblju
kada je pozvan bio spriječen pristupiti polaganju ispita i ako bi dolaskom na
vojnu vježbu bio spriječen završiti školsku godinu – ako se odgoda traži zbog
toga što se nalazi na školovanju,

3)
liječnički nalaz o teškoj bolesti ili izvod iz matice umrlih, odnosno mišljenje
nadležnog tijela za socijalnu skrb o posljedicama elementarne nepogode i drugih
nesreća – ako se odgoda traži zbog smrti člana obitelji ili kućanstva, zbog
teške bolesti člana kućanstva ili štete uzrokovane elementarnom nepogodom
odnosno drugom nesrećom zbog koje bi kućanstvo pričuvnika bilo dovedeno u težak
položaj,

4)
potvrda ustanove zdravstvenog osiguranja o korištenju dodatnog porodnog dopusta
za muškarca,

5)
potvrda matičnog ili vjerskog ureda da pričuvnik ima utvrđen datum za sklapanje
braka.

Članak
44.

Uz
zahtjev pričuvnika za odgodu vojne vježbe zbog toga što su iz njegova kućanstva
u isto vrijeme pozvana na vojnu vježbu dva člana ili više članova ili se jedan
član već nalazi na vojnoj vježbi odnosno služenju vojnog roka, ne prilažu se
dokazi, već nadležna uprava za obranu po službenoj dužnosti utvrđuje te
činjenice na temelju evidencije o vojnim obveznicima pozvanim na vojnu vježbu,
odnosno služenje vojnog roka.

Članak
45.

Ako
odgodu vojne vježbe zbog neodgodivih potreba službe traži tijelo državne vlasti
ili pravna osoba kod koje je pričuvnik zaposlen, uz zahtjev za odgodu vojne
vježbe obvezatno se prilaže obrazloženje o tome zbog kojih se potreba službe
traži odgoda vojne vježbe.

Članak
46.

Ako
poljoprivrednik ili druga osoba koja samostalno obavlja gospodarsku djelatnost
traži odgodu vojne vježbe zbog neodgodivih poljoprivrednih radova odnosno
gospodarske djelatnosti, uz zahtjev prilaže dokaz da u njegovu kućanstvu nema
drugog člana sposobnog za obavljanje poljoprivrednih radova odnosno gospodarske
djelatnosti koji bi ga mogao zamijeniti dok traje vojna vježba.

Članak
47.

Primjerak
rješenja o odgodi vojne vježbe nadležna uprava za obranu odmah dostavlja
postrojbi odnosno ustanovi Oružanih snaga u kojoj podnositelj zahtjeva ima
ratni raspored.

Članak
48.

Nadležni
ured za obranu neće pozvati na vojnu vježbu pričuvnika iz mjesta u kojemu se
pojavila zarazna bolest, o čemu izvješćuje postrojbu odnosno ustanovu Oružanih
snaga koja je podnijela zahtjev za pozivanje pričuvnika na vojnu vježbu.

Podatke
o vrsti i širenju zarazne bolesti nadležni ured za obranu pribavlja od
nadležnih epidemioloških službi.

XI.
PUTOVANJE U INOZEMSTVO I BORAVAK VOJNIH OBVEZNIKA U INOZEMSTVU

Članak
49.

Novak
koji namjerava putovati u inozemstvo i boraviti u inozemstvu dulje od 90 dana
dužan je pribaviti odobrenje nadležne uprave za obranu u skladu s odredbama
članka 63. Zakona.

Uz
zahtjev za odobrenje putovanja u inozemstvo i boravak u inozemstvu novak
prilaže odgovarajuću dokumentaciju kojom dokazuje činjenice propisane člankom
63. stavkom 2. Zakona.

Novak
kojemu je odobren boravak u inozemstvu dulji od jedne godine osobno se
prijavljuje nadležnoj diplomatskoj misiji odnosno konzularnom uredu Republike
Hrvatske.

Diplomatska
misija odnosno konzularni ured Republike Hrvatske dužan je u roku od 30 dana
nadležnoj upravi za obranu dostaviti potvrdu o prijavi novaka iz stavka 3.
ovoga članka.

Članak
50.

Novak
koji želi ostati u inozemstvu i nakon isteka odobrenja za boravak u inozemstvu
što mu ga je izdala nadležna uprava na obranu, a postoji jedan od razloga
propisanih u članku 63. stavku 2. Zakona, prije isteka odobrenja mora podnijeti
zahtjev za produljenje daljnjega boravka u inozemstvu.

Novak
iz stavka 1. ovoga članka osobno podnosi zahtjev nadležnoj upravi za obranu
preko diplomatske misije odnosno konzularnog ureda Republike Hrvatske koji ga
vodi u evidenciji vojnih obveznika na boravku u inozemstvu.

Uz
zahtjev za produljenje boravka u inozemstvu novak je dužan priložiti
odgovarajuću dokumentaciju kojom dokazuje činjenice iz članka 63. stavka 2.
Zakona.

Članak
51.

Za
pričuvnika koji odlazi u inozemstvo na boravak dulji od 90 dana, nadležni ured
za obranu koji ga vodi u evidenciji obvezan je u evidenciju unijeti vrijeme
odlaska, ime države u koju odlazi i vrijeme povratka.

Članak
52.

Građanin
koji ima prebivalište u Republici Hrvatskoj, a boravi u inozemstvu dužan je u
kalendarskoj godini u kojoj navr­šava 18 godina prijaviti se diplomatskoj
misiji ili konzularnom uredu Republike Hrvatske zbog uvođenja u vojnu
evidenciju.

Građanin
iz stavka 1. ovoga članka uz prijavni karton (tiskanica EK-1) obvezan je
dostaviti i potvrdu nadležnog tijela države u kojoj boravi iz koje je razvidan
početak njegova boravka u inozemstvu.

Diplomatske
misije odnosno konzularni uredi Republike Hrvatske obvezni su u roku od dva
mjeseca od dana prijave, dokumentaciju iz stavka 2. ovoga članka dostaviti
nadležnoj upravi za obranu.

Diplomatska
misija odnosno konzularni ured Republike Hrvatske ustrojava evidenciju osoba iz
stavka 3. ovoga članka na temelju evidencijskih kartona (tiskanica EK-2) koje
popunjavaju uredi za obranu koji vode evidenciju.

Za
građane iz stavka 1. ovoga članka koji nemaju prebi­va­lište u Republici
Hrvatskoj u diplomatskoj misiji odnosno konzularnom uredu popunjava se samo
prijavni karton (tiskanica EK-1) koji se u roku od dva mjeseca od dana prijave
dostavlja Službi za vojnu obvezu Ministarstva obrane.

Članak 53.

Građani do 30 godina starosti koji borave u
inozemstvu, a iz bilo kojeg razloga nisu upisani u vojnu evidenciju u Republici
Hrvatskoj, dužni su se prijaviti nadležnoj diplomatskoj misiji odnosno
konzularnom uredu Republike Hrvatske poradi upisa.

Za novake iz stavka 1. ovoga članka koji su
regulirali obvezu služenja vojnog roka u inozemstvu, uz prijavni karton
dostavlja se zahtjev za oslobođenje od obveze služenja vojnog roka te po­tvrda
nadležnog tijela države u kojoj su regulirali obvezu služenja vojnog roka.

Članak 54.

Pričuvnici koji borave u inozemstvu, a nisu upisani u
vojnu evidenciju u Republici Hrvatskoj dužni su se u roku od 15 dana od dana
povratka iz inozemstva prijaviti uredu za obranu prema svome prebivalištu.

Članak 55.

O novaku kojega upisuje u vojnu evidenciju
diplomatska misija odnosno konzularni ured Republike Hrvatske uzima slje­deće
podatke: matični broj građana; ime i prezime; očevo ili majčino ime; datum,
mjesto, općinu i državu rođenja; državljanstvo; narodnost; adresu u inozemstvu;
datum početka boravka u inozemstvu; adresu prebivališta u Republici Hrvatskoj;
zadnju adresu prebivališta roditelja u Republici Hrvatskoj; zanimanje; školsku
spremu; godinu novačenja; sposobnost za vojnu obvezu; državu, mjesto i vrijeme
služenja vojnog roka te znanja važna za Oružane snage.

Članak 56.

Dok boravi u inozemstvu, vojni obveznik obvezan je
prijaviti svaku promjenu podataka iz članka 55. ovoga Pravilnika.

Članak 57.

Novak koji se preseli u drugu zemlju ili izvan
područja diplomatske misije odnosno konzularnog ureda Republike Hrvatske gdje
će boraviti dulje od jedne godine, obvezan je prijaviti se diplomatskoj misiji
odnosno konzularnom uredu Republike Hr­vat­ske nadležnom za područje na koje se
doselio.

Diplomatska misija ili konzularni ured Republike
Hrvatske nadležan za područje na koje se novak doselio obvezan je u roku od 15
dana od dana prijave zatražiti evidencijski karton od diplomatske misije
odnosno konzularnog ureda koji je do tada vodio novaka u evidenciji vojnih
obveznika na boravku u inozemstvu.

Članak 58.

Novak iz članka 52. stavka 1. ovoga Pravilnika može
boraviti u inozemstvu do kraja kalendarske godine u kojoj navršava 26 godina, a
nakon toga u roku od 60 dana mora se javiti nadležnom uredu za obranu.

U dogovoru s uredom za obranu novaka iz stavka 1.
ovoga članka upućuje se na liječničke i druge preglede, psihološka ispitivanja
i na novačenje.

Novaka koji na novačenju bude ocijenjen sposobnim za
vojnu obvezu upućuje se na služenje vojnog roka u skladu s člankom 43. stavkom
1. Zakona.

Članak 59.

Diplomatska misija i konzularni ured Republike
Hrvatske prestaju voditi evidenciju o vojnom obvezniku na boravku u inozemstvu:

– ako se odseli s područja njihove nadležnosti na
razdoblje dulje od jedne godine,

– ako mu prestane vojna obveza u skladu s člankom 27.
Zakona,

– ako regulira obvezu služenja vojnog roka u
Republici Hrvatskoj,

– ako umre ili bude proglašen umrlim ili nestalim.

XII.
PRIJELAZNE I ZAVRŠNE ODREDBE

Članak 60.

Stupanjem na snagu ovoga Pravilnika prestaje važiti
Pravilnik o izvršavanju vojne obveze i civilne službe (»Narodne novine«, broj
1/97. i 21/00.).

Članak 61.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 023-03/03-04/1
Urbroj: 512-01-03-2
Zagreb, 24. siječnja 2003.

Ministrica
**Željka Antunović**, v. r.

Pravilnik, NN 15/2003-208